[{"text_idx": "#000002", "text": "Dros flwyddyn ers Siom dyma\u2019r ail sengl oddi ar albwm cyntaf Bitw, sydd ar y gorwel trwy label Klep Dim Trep (KLEP009)."}, {"text_idx": "#000003", "text": "Mae\u2019r fideo yn portreadu ge\u0302m gwyddbwyll yn y gofod rhwng yr amryddawn Owain Rhys Lewis, sydd hefyd yn cyfrannu rant ar ddiwedd y ga\u0302n, a Bitw ei hun."}, {"text_idx": "#000004", "text": "Mae Lewis yn agor gyda D2-D4, ac mae Bitw yn ateb gyda G8-F6... Ond bydd rhaid i chi wylio\u2019r fideo am ragor."}, {"text_idx": "#000005", "text": "Mae Mari Morgan a Lly\u0302r \u201cTonto\u201d Pari hefyd wedi cyfrannu at y ga\u0302n ac mae gwaith celf ar y sengl gan H.Hawkline. Roedd y fideo ardderchog gan ___ (pwy pli\u0302s?)."}, {"text_idx": "#000010", "text": "Daeth Bjo\u0308rk a\u2019r cyfarwyddwr Michel Gondry i\u2019r Ganllwyd, Meirionedd yn 1995 er mwyn cynnal sesiynau ffilmio fideo i\u2019r ga\u0302n Isobel (oddi ar yr albwm Post)."}, {"text_idx": "#000012", "text": "Gyda nos roedd Bjo\u0308rk yn digon hapus i aros mewn pabell tu allan i westy Penmaenucha \u2013 yn o\u0302l y so\u0302n."}, {"text_idx": "#000015", "text": "Dyma Griff Lynch yn ymateb i gwestiynau Y Twll ar beth sy\u2019n gyrru ei grefft fel artist solo. Mae e wedi bod yn adnabyddus ers blynyddoedd fel aelod o grw\u0302p Yr Ods a\u2019i waith ar raglenni teledu ond rydym wedi dewis canolbwyntio ar ei waith cerddorol dan ei enw ei hun. Cynhaliwyd y cyfweliad dros e-bost ym Mehefin 2017."}, {"text_idx": "#000016", "text": "Rwyt ti wedi ysgrifennu nifer o ganeuon fel artist solo erbyn hyn. Ces i fy synnu i ddarllen dy fod ti\u2019n recordio\u2019r cyfan adref ac wedyn yn cydweithio gyda micsiwr yn Llundain. Wyt ti am ymhelaethu ychydig ar hyn? Efallai nid yw\u2019r broses yn dra wahanol i\u2019r ffordd mae cynhyrchwyr electroneg a dawns yn gweithio."}, {"text_idx": "#000017", "text": "Dwi\u2019n recordio\u2019r synnau adref ar Logic X ar fy iMac. Fyddai\u2019n recordio lleisiau fel arfer efo Frank Naughton neu Gruff Pritchard, er mwyn cael ail farn a chyngor harmoneiddio. Mae lot o artistiaid yn mynd ymlaen wedyn i gymysgu\u2019r deunydd i gyd ei hunain, ond dwi\u2019n grediniol fod ail glust ar drac yn gwneud gwahaniaeth amhrisiadwy. Mae Tom, sy\u2019n gwneud hynny i mi, yn dod a safon i\u2019r mix sy\u2019n anodd i esbonio, ond pe bae chi\u2019n clywed beth dwi\u2019n yrru draw ato, a beth sy\u2019n dod yn ol atai, mae\u2019n hollol amlwg. Tydwi erioed wedi cyfarfod na siarad efo Tom. Dim ond ebyst. Eto mae o\u2019n rhan reit fawr o\u2019r gwaith."}, {"text_idx": "#000018", "text": "Fe fydd ambell i gig Griff Lynch dros yr haf eleni. Beth yw\u2019r drefn fel artist solo ar lwyfan? Yn amlwg bydd y drefn yn wahanol i drefn Yr Ods, ac yn wahanol i\u2019r recordiadau."}, {"text_idx": "#000019", "text": "Dwi wedi bod yn dal yn ol ar wneud set fyw gan nad ydwi\u2019n saff beth yn union dwi ishio\u2019i gyflawni yn hynny o beth, ond dwi wedi penderfynu \u2018cymryd y plunge\u2019 fel petai. Mi fyddai\u2019n mynd ati yn gwbwl wahanol i\u2019r deunydd record \u2013 drymiau byw, bass byw, ambell i sample, a synths / gitar."}, {"text_idx": "#000020", "text": "Caneuon dwi\u2019n ysgrifennu yn eu hanfod. Felly er fod y genre electroneg dwi wedi ddatblygu ar recordiad, yn iaith hollol wahanol i be fydd y trefniant yn fyw, mae\u2019r ddau yn dweud yr un peth."}, {"text_idx": "#000021", "text": "Wyt ti eisiau rhannu unrhyw feddyliau ar dy benderfyniad i ryddhau caneuon mewn dwy iaith? Er enghraifft \u2018coctel o ddiflastod, anobaith a thor calon\u2019 oedd disgrifiad label I Ka Ching o Hir Oes Dy Wen, dy sengl solo cyntaf go iawn. Ydy un iaith yn haws neu anoddach na\u2019r llall pan yn canu am bethau personol?"}, {"text_idx": "#000022", "text": "Mae ysgrifennu cerddoriaeth yn y Gymraeg yn llawer mwy naturiol i mi. Dwi\u2019n teimlo mai dyna\u2019r cyfrwng gorau i fy nghelf, ond weithiau mae\u2019n bwysig rhoi dy hun allan o\u2019r comfort zone a thrio pethau erill. Nid pawb sydd gan y dewis o ysgrifennu mewn dwy iaith. Dwi\u2019n meddwl hefyd weithiau fedri di fachu ambell i ffan drwy ganu yn Saesneg, gwneud dy hun yn eithaf \u2018approachable\u2019, a bydda\u2019 nhw\u2019n fwy parod i wrando ar y caneuon Cymraeg. Peth od ydi ymateb gwahanol bobol i ieithoedd mewn caneuon."}, {"text_idx": "#000023", "text": "Mae\u2019r fideo Hir Oes Dy Wen yn portreadu sesiwn stwidio ar gyfer rhyw fath o fideo pop. Yn y diwedd nid ti yw\u2019r seren bop go iawn yn y sesiwn. O\u2019n i\u2019n gweld bod Rhodri Brooks yn actio fel cyfarwyddwr celf o fewn y fideo, ond dyna oedd ei ro\u0302l go iawn ar y fideo. Mae rhywbeth \u2018meta\u2019 am hyn \u2013 yn does?"}, {"text_idx": "#000024", "text": "Ia o ni\u2019n eitha awyddus i gael thema i\u2019r holl beth, mae\u2019n haws cymryd rheolaeth ar bethau felly pan ti\u2019n neud popeth dy hun. Mi \u2018oedd Rhodri wedi tynnu\u2019r lluniau gwreiddiol, a mi ddatblygodd y syniad i\u2019r fideo o hynny. Cwbwl oedd gen i mewn golwg yn ddiweddar oedd fod rhaid i mi edrych yn bored a annobeithiol, ond o ni\u2019n chwylio am ffordd o neud o hefyd yn ddiddorol i wylio! Roedd o\u2019n syniad ddatblygodd rhwngtha i, Rhodri, a Ryan Owen wrth saethu, a o ni ddim yn gant acant shwr be oedd y fideo yn mynd i fod tan i mi ei olygu, a lwcus nath o jesd gweithio."}, {"text_idx": "#000026", "text": "Waw am gwestiwn. Yyyyyym fysw ni\u2019n trio ail leoli\u2019r wlad yn rhywle. Rhywle cynnes fatha De America. Rhyfedd fod neb wedi trio hynny mewn gwirionedd."}, {"text_idx": "#000028", "text": "Mae cylchgrawn Monocle yn wael iawn"}, {"text_idx": "#000029", "text": "Mae cylchgrawn Monocle newydd ddathlu 10 mlynedd o fodolaeth, ac mae\u2019n wael iawn."}, {"text_idx": "#000030", "text": "Gadewch i mi ymhelaethu rhag ofn eich bod am ystyried tiwnio mewn i\u2019w brand ar unrhyw gyfrwng neu wario arian ar gopi printiedig dros yr haf."}, {"text_idx": "#000031", "text": "Yn rhifyn 105 o\u2019r cylchgrawn (Gorffennaf/Awst 2017) mae cyfweliad a\u0302\u2019r triawd Saint Etienne sy\u2019n cyfeirio at eu hallbwn fel \u2018electro pop\u2019 heb unrhyw fanylion eraillo gwbl am y gerddoriaeth, datblygiad y grw\u0302p dros ddegawdau na arwyddocad eu gwaith. Yn hytrach mae\u2019r cyfweliad yn rhestru llwythi o enwau trefi yn Lloegr ac yn holi am eu magwriaeth yn yr Home Counties yna. Mae potensial i wneud rhywbeth hynod ddiddorol am y pwnc yna, peidiwch a\u0302 chamddeall, ac mae\u2019r band yn gallu siarad os oes rhywun sy\u2019n gallu gofyn cwestiynau o safon. Ond mae hyn yn wan iawn ac yn ddiflas iawn."}, {"text_idx": "#000032", "text": "Mae eitem am ddawnsio yn Tel Aviv sydd ond yn cyfeirio at sut gymaint o hwyl y mae\u2019r awdur wedi ei chael mewn clybiau yna. Mae croeso i bawb yn Tel Aviv! Mae hyn at fy atgoffa o raglennu teithio ar y teledu pan mae hi\u2019n amlwg bod y criw a\u2019r cyflwynwyr yn cael gormod o hwyl i ganolbwyntio ar greu rhaglen o safon. Yn waeth byth does dim so\u0302n am unrhyw gymhlethdodau yn yr ardal o unrhyw safbwynt. Ond mae cyfeiriad at \u2018Hen Jaffa\u2019. Mae\u2019n rhyfedd iawn ac yn wleidyddol iawn."}, {"text_idx": "#000033", "text": "Sut mae\u2019r fath rwtsh yn cael goroesi? Mae rhyddiaith Monocle yn swnio\u2019n union fel y math o destun uchelgeisiol rydych chi\u2019n cael am ddim ar awyren. Mae\u2019n gwerthu lifestyle i ddynion, y rhai sy\u2019n deithio\u2019n barhaus a\u2019r rhai sy\u2019n breuddwydio am ei wneud. Ie, dynion. Gweler bennawd \u2018Snack In Your Trunks\u2019, y llun ar y clawr o ddyn generig, a\u2019r hysbysebion sy\u2019n cynnwys dynion, Rolex ac ati. Fyddwn i ddim yn synnu os mae\u2019r un llawryddion sy\u2019n cynhyrchu \u2018copi\u2019 i\u2019r brochures awyrennau yn cyfrannu at gylchgrawn Monocle hefyd."}, {"text_idx": "#000034", "text": "Y gwahaniaeth yw bod Monocle yn costio \u00a37 yn fwy na\u2019r cylchgrawn ar yr awyren."}, {"text_idx": "#000035", "text": "Yn y \u2018dinasoedd gorau i drigo ynddyn nhw\u2019 doedd dim so\u0302n am Lanelwy chwaith."}, {"text_idx": "#000038", "text": "Mae un o\u2019r disgrifadau ar dy gyfrif Soundcloud yn so\u0302n am Belleville, Michigan, UDA, y ddinas fach lle oedd y cerddorion dylanwadol Derrick May, Juan Atkins and Kevin Saunderson yn byw ac yn datblygu\u2019r gerddoriaeth techno gynnar yn yr 1980au. Beth mae Belleville yn golygu i ti?"}, {"text_idx": "#000039", "text": "Yn fy mhen ro\u2019n i\u2019n meddwl fod Belleville yn le tlawd yn yr inner city. Ond y gwir yw ei fod o\u2019n maestref distaw ymhell tu allan i Detroit. Roedd y \u2018Belleville Three\u2019 \u2013 y tri a wnaeth dyfeisio tecno \u2013 yn dynion du dosbarth canol a roedd y si\u0302n tecno yn eitha dosbarth canol a dyheuadol. Roedd hyn i gyd yn syndod i mi."}, {"text_idx": "#000040", "text": "Mae\u2019n un o\u2019r cyd-ddigwyddiadau cerddorol anhygoel \u2018na, fod y tri cerddor dawnus yma wedi cwrdd yn yr ysgol a wedi gweithio a\u2019u gilydd i creu y cerddoriaeth newydd yma. Fel Lennon a McCartney, neu Morrissey a Marr."}, {"text_idx": "#000041", "text": "Roedd pedwerydd dyn o\u2019r enw Eddie Flashin Fowlkes hefyd, ond gafodd ei dileu o\u2019r stori am nad oedd yn dod o Belleville a felly doedd o ddim yn ffitio\u2019r stori \u2013 \u2018good things come in threes\u2019 ac yn y blaen (mwy o\u2019r stori hon)."}, {"text_idx": "#000042", "text": "Yn cyd-ddigwyddiad llwyr, un o fy hoff films ydi ffilm animeiddedig Sylvan Chomet \u2018Belleville Rendevouz\u2019 sydd hefyd yn cael ei adnabod fel \u2018The Triplets of Belleville\u2019. Ond er y teitl dwi heb darganfod cysylltiad (eto!)."}, {"text_idx": "#000043", "text": "Roedd perfformiad Machynlleth Sound Machine yn Ngw\u0302yl CAM \u201917 yn un o uchafbwyntiau\u2019r w\u0302yl yn fy marn i. Sut oedd dy brofiad di?"}, {"text_idx": "#000044", "text": "Diolch yn fawr! Hwn oedd y tro gynta i mi chwarae\u2019n \u2018fyw\u2019 ers blynyddoedd, a ro\u2019n i braidd yn nerfus ond roedd hi hefyd yn wefr mawr."}, {"text_idx": "#000045", "text": "Dwi\u2019n ddiolchgar iawn fod Gwenno a Rhys yn bodoli ac yn neud yr holl bethau anhygoel yma o dan yr enw Cam o\u2019r Tywyllwch. Mae gan y ddau cymaint o egni a mae nhw\u2019n llawn o syniadau diddorol, heriol, gwahanol. Mae angen mwy o\u2019r fath yma o w\u0302yl yn hytrach na jyst bands yn chwarae."}, {"text_idx": "#000046", "text": "Rwyt ti\u2019n cynnig sioe go iawn sydd yn cynnwys defnydd o ddelweddau a chlipiau fideo yn ogystal a\u0302 dy gerddoriaeth, ac mae hi\u2019n amlwg bod syniadau tu o\u0302l i\u2019r detholiad o glipiau. Allet ti so\u0302n am hyn?"}, {"text_idx": "#000047", "text": "Dwi wedi bod yn trio ffeindio ffordd gwahanol o neud perfformiad byw, a hwn oedd y cam cyntaf tuag at gwneud hynny."}, {"text_idx": "#000048", "text": "Fyswn i\u2019n disgrifio fo fel \u2018audio visual presentation\u2019 yn hytrach na sioe fyw. Mae Gruff Rhys wedi bod yn neud rywbeth tebyg efo American Interior, a mae Thomas Dolby wedi bod yn neud sioe diddorol iawn yr olwg. Dwi\u2019n siwr for na llawer o rai eraill hefyd. Dweud stori trwy cyfrwng cerddoriaeth, ffilm, geiriau ayb."}, {"text_idx": "#000049", "text": "Roeddwn i eisiau neud gwrthgyferbyniad o Detroit a Machynlleth \u2013 dau le mor wahanol ar yr olwg gynta. Strydoedd y ddinas mawr, a cefn gwlad Cymru. Ond y ddau wedi eu ffilmio o ffenest car, a ceir a cerddoriaeth ydi\u2019r pethau mae Detroit yn enwog am \u2013 felly efallai ddim mor wahanol wedi\u2019r cwbl."}, {"text_idx": "#000050", "text": "Hefyd roedd Gw\u0302yl CAM y blwyddyn hon i\u2019w wneud a cynllunio trefol a\u2019r ddinas, ac roedd Detroit yn pwnc perthnasol oherwydd ei Hanes anodd ers y 60au/70au, ddim yn anhebyg i Bae Caerdydd mewn ffordd."}, {"text_idx": "#000051", "text": "Mae\u2019r rhai o\u2019r delweddau sy\u2019n cydfynd a\u2019r prosiect yn seiliedig ar fand tecno o Detroit o\u2019r enw Underground Resistance. Roedd ganddynt delwedd politicaidd cryf iawn, heb gyfaddawd (un o\u2019u mottos oedd \u2018Hard music from a hard city\u2019!)."}, {"text_idx": "#000052", "text": "Roedden nhw\u2019n trio creu gwrthryfel yn erbyn y system \u2013 ac yn fy mhen roedd hyn yn debyg i be oedd Owain Glyndw\u0302r yn neud yn Machynlleth 600 mlynedd yng Nghynt. Guerilla warfare. Felly nes i micsio\u2019r ddau efo\u2019u gilydd mewn ffordd sy\u2019n ddigri ac o ddifri, gobeithio."}, {"text_idx": "#000053", "text": "Hefyd Mae na elfen Sci-fi cryf I tecno, felly Nes I defnyddio hwna ar gyfer Glyndw\u0302r. Y syniad fod o wedi diflannu a dianc i\u2019r gofod \u2013 \u2018Ffoadur Rhyngalaethol\u2019!"}, {"text_idx": "#000054", "text": "Rwyt ti wedi bod yn cynhyrchu cerddoriaeth a delweddau ers tro. Wyt ti am ddweud rhywbeth am dy brosiectau eraill? Mae hiwmor yn elfen gyson. Dw i\u2019n cofio gweld bywgraffiad blynyddoedd yn o\u0302l yn so\u0302n am dy ddylanwdau ar y pryd: John Barry a Barry John."}, {"text_idx": "#000055", "text": "Dwi\u2019n gweld hiwmor yn bob dim. Mae bodolaeth yn absurd a dyw cerddoriaeth yn dim gwahanol. Deconstructing music. Dyma ffilm o John Barry John."}, {"text_idx": "#000056", "text": "Mewn bydoedd celf a cherddoriaeth pwy arall wyt ti\u2019n edmygu \u2013 yng Nghymru a thu hwnt?"}, {"text_idx": "#000058", "text": "Ar ol hynny fe symudais i\u2019r Alban a darganfod cerddoriaeth electroneg. Roedd na clwb yn Caeredin o\u2019r enw Pure a dyna lle welais Derrick May (un o\u2019r Belleville Three) \u2013 ei ymddangosiad cynta erioed tu allan i\u2019r UDA. Mae Keith un o DJs Pure nawr yn un o DJs Optimo, sy\u2019n hynod dylanwadol."}, {"text_idx": "#000059", "text": "O ran celf, dwi\u2019n hoff iawn o Jeremy Deller sy\u2019n gwneud prosiectau celf diddorol, llawn hiwmor ac yn aml yn gerddorol. Dwi hefyd wrth fy modd efo Martin Creed (\u2018turning the light on and off\u2019) sy\u2019n gwneud gwaith celf am gwaith celf. Dwi hefyd newydd darllen llyfr Grayson Perry am y byd celf modern. Hynod o ddiddorol."}, {"text_idx": "#000065", "text": "BTS yn dod a'u themau tywyll i bop De Corea"}, {"text_idx": "#000066", "text": "Ani Glass i rif 1"}, {"text_idx": "#000068", "text": "Pang! Antur cerddoriaeth Gruff Rhys"}, {"text_idx": "#000072", "text": "Dinas y digwyddiadau - dinas di enaid"}, {"text_idx": "#000073", "text": "Cynlluniau gwenwynig canol Caerdydd: mae dinas well yn bosibl"}]